
Előterjesztés Sellye Város Önkormányzat Képviselő Testülete 2014. május 16.-i ülésére

Előterjesztés címe: Sellye Kommunális Kft. 2013. évi mérlegbeszámolója
Előterjesztő: Patkó László, ügyvezető
Tisztelt Képviselő Testület!
 A hatályos jogszabályok alapján Sellye Kommunális Kft.-nek, mint gazdasági társaságnak az adott év december 31.-i fordulónappal az alapító és tulajdonos felé az éves gazdálkodásáról mérlegbeszámolót kell készítenie. Ennek megfelelően Társaságunk 2013. évi mérlegbeszámolóját Képviselő Testület elé terjesztjük.

Általános információk:

· Cégnév: Sellyei Kommunális Beruházó és Szolgáltató Kft.

· Székhely: 7960 Sellye, Mátyás Király u. 79.

· Adószám: 11360755-2-02

· Cégjegyzékszám: 02 09 063422
· Számlavezető bank: OTP Bank Nyrt.

· ügyvezető igazgató: Patkó László

Társaságunk 1995. november 1.-jén alakult korlátolt felelősségű társaság formájában. A tulajdonosi jogokat 100 %-ban Sellye Város Önkormányzata gyakorolja. A Kft. jegyzett tőkéje 6.000.000,- Ft. A Kft. tevékenységi köre főként olyan önkormányzati közfeladatok ellátására terjed ki, amelyek a tulajdonos ellátási kötelezettségébe tartozik.

Az eddigi tevékenységeink közé tartozott elsősorban: ivóvíz-ellátás, szennyvízelvezetés, kezelés, lakásgazdálkodás, közterület-fenntartás, síkosság-mentesítés, parkfenntartás, önkormányzati ingatlanok és intézmények épületeinek karbantartásakor felmerülő többletmunkálatok, temető-üzemeltetés, termálfürdő-üzemeltetés, sportpálya-üzemeltetés, települési rendezvények szervezésében való aktív közreműködés, közmunka programok irányítása, bonyolítása, önkormányzati projektek menedzselése, megvalósítása.

Jelenlegi fő tevékenységünk: zöldterület-kezelés (közterület-karbantartás), belterületi utak síkosság-mentesítése.

Társaságunk fő tevékenységi köre megváltozott az előző évekhez képest, mivel az ivóvíz-ellátás és szennyvízelvezetés feladatok törvényi változások miatt kiszervezésre kerültek cégünktől 2012. június 30.-án. Ezen két feladat, tevékenység biztosította az előző években Társaságunk stabil gazdálkodását, likviditását, eredményességét.
A Társaság legfőbb célja, hogy a következő években megtalálja azokat a finanszírozási formákat, amelyekkel pótolhatóak az előző évek stabil gazdálkodását, eredményességét biztosító tevékenységek. Hosszútávon fontos célkitűzés annak a célnak az elérése, hogy olyan tevékenységeket folytasson a cég, amelyekkel mérsékelhető vagy megszüntethető a tulajdonos önkormányzat anyagi hozzájárulása a feladatok megfelelő szintű ellátásához. Ennek fontos eszköze hosszú távra nézve az a célkitűzés, hogy a kft. képes legyen kisebb-nagyobb európai uniós projekteket sikeresen megpályázni, megvalósítani. Továbbá megtalálni azokat a tevékenységeket, feladatellátásokat, amelyeket eredményesen és gazdaságosan tud végezni a társaság, és amelyek célja, hogy szélesítse a kft profilját, tevékenységi körét, annak érdekében, hogy stabil gazdálkodással rendelkező vállalkozássá váljon.

Sellye Kommunális Beruházó és Szolgáltató Kft. 2013. évi 
· eszköz és forrás főösszege: 14.522,- ezer Ft

· mérleg szerinti eredménye: 10.964,- ezer Ft

Társaságunk 10.964,- ezer Ft nyereséggel zárta a 2013. gazdálkodási évet!
Társaságunk munkaerő-gazdálkodását illetően 4 fő teljes munkaidős munkavállalóval és 2 fő megbízási jogviszonyban alkalmazott dolgozóval az állományában zárta a 2013. gazdálkodási évet.

Pénzügyi jellegű információk a 2013. évi gazdálkodásra vonatkozóan:

· A Kft a 2013 évet teljesen kimerített -2.500.000 Ft-os folyó-számlahitelkeret igénybe vételével kezdte, jelenleg a hitelkeret rendelkezésre áll, de nincs igénybe véve, azaz a folyószámlahitelt sikerült eltüntetni!

· Társaságunk tulajdonosa 4.000.000,- Ft pénzbeli kölcsönnel segítette a Kft működését tulajdonosként a korábbi években, ezt a pénzbeli kölcsönt sikerült visszafizetni, így a teljes összeget visszatörlesztettük 2013 évben!

· A Kft épületében lévő irodahelyiségeket maximális kihasználtsággal bérbe adta egész évben, ennek bevétele is erősítette a kft működését.

· A 2013 év elején meglévő kötelezettségeit, számlatartozásait a Kft félévre rendezte, ez nagyságrendileg 500.000,- Ft volt, jelenleg nem rendelkezünk szállítói állománnyal, kötelezettséggel!
· Kintlévőségeinkből tudtunk realizálni mind a cégekkel szembeni, mind a lakossági tartozásokból, ám még így is jelentős kintlévőséggel rendelkezünk, amelyre folyamatos felszólításokat küldünk. Egy alkalommal ügyvédi felszólítást küldtünk a nagyobb tartozóinknak, amelynek ügyvédi költsége magas volt, de eredménye nem volt. Jelenleg egy adósságbehajtással foglalkozó céggel folyik egyeztetés a tartozások beszedésének lehetőségeiről.

Szakmai jellegű információk a 2013. évi gazdálkodásra vonatkozóan:

· A Kft. KEOP-3.1.3/2F/09-11-2012-0007 számú európai uniós projekttel kapcsolatos tevékenysége

A Kft projektmenedzsment területén jól végzi a feladatait, mivel menedzseli 2012. ősz óta a projekt megvalósítását, amelyet eddig problémamentesen bonyolított a Közreműködő Szervezettel és a partner szervezetekkel együttműködve. Projektmenedzsment tapasztalatokkal rendelkező foglalkoztatottak elősegítették az eddigi eredményes munkavégzést. 2013. március óta alvállalkozói minőségben is jelen van a projekt megvalósításban a Kft., amely tevékenység során a társaság egyik profilját használva a kivitelezési munkálatokban is jelentős részt vállal. A hatékonyabb és eredményesebb megvalósítást biztosítja az a tény, hogy a menedzsment szervezet a kivitelezésben is aktívan részt vesz. A kivitelezési munkálatok során a fák, cserjék, bozótok irtási munkáinak nagy része került elvégzésre, garázssor elbontását elvégeztük, védőkerítés megépítése majdnem teljes szakaszon megvalósult már, kiépített öntözőrendszer került üzemkész állapotban átadásra, jelenleg: növények ültetése, sétautak kialakítása zajlik, restaurációs munkák folynak.
· A Kft. startmunka programokkal kapcsolatos tevékenysége
A Kft 2013 évben aktívan részt vett Sellye Város Önkormányzatának startmunka programjainak megvalósításában. Ennek során szakmai irányítást vállalt a település belvíz elvezetésének megfelelő kialakításában, Bodonyi utcai pihenőövezet (parkoló) megépítésében, temetőkerítés felújításában, kastélykerítés alapzatának felújításában. Ezeknek a programoknak a megvalósítása során koordináltuk a közfoglalkoztatottak folyamatos munkavégzését, hatékony munkaszervezést.
· A Kft. lakásgazdálkodási tevékenysége

A Kft 2013 évben nagy figyelmet fordít az önkormányzati tulajdonban lévő szolgálati lakások karbantartására. Jelenleg 16 bérlő áll szerződéses kapcsolatban társaságunkkal, továbbá 1 db üres szolgálati lakás áll kihasználatlanul (Édesanyák u. 28. emeleti lakás). Elmondható, hogy elég nagy kihasználtsággal működik a lakásgazdálkodás. Az év első felében megtörtént a lakások állapotának helyzetfelmérése, amely sok hiányosságot tárt fel a lakások állapotában. Vannak szerkezetileg rossz állapotban lévő lakások, amelyek sürgős beavatkozást igényelnének. Továbbá sok lakáson kisebb felújítási munkálatok szükségesek, amelyeket a Kft az anyagi lehetőségeket és az időbeli tényezőt figyelembe véve és ütemezve elvégzett ebben az évben, illetve elvégezni kíván majd a 2014 évben. Célunk, elfogadható és a bérlők számára is megelégedésre szolgáló állapotba hozni valamennyi szolgálati lakást. Vannak lakások azonban, amelyek aránytalanul nagy ráfordítást igényelnének a megfelelő állapotba hozáshoz: Felsőmajor 10. szám alatti lakás kritikus állapotban van, amely akár életveszélyes helyzetet is teremthet. Ennek helyreállítása szinte újjá építést jelentene, szemben azzal a ténnyel, hogy a bérleti díj bevétele havi 320 Ft! Szükséges az építési osztállyal közösen meghatározni a megoldást. Szintén a Felsőmajorban a 9. szám alatti lakásban folyamatos probléma a falak állapota, amelyre jelentős költséget kell fordítani a megfelelő állapotban tartáshoz. Ezzel szemben 6.385 Ft/hó bérleti díj realizálódik a lakásgazdálkodásban, amelynek a többszörösét kell ráfordítani. Szükséges a lakással kapcsolatban az építési osztállyal együttesen megoldást keresni. A Mátyás K. u. 40. szám alatt egy üres lakásrésszel rendelkezik az önkormányzat közös tulajdonú épületben. Ez a lakrész életveszélyes állapotban van, megrepedt a fal nagy felületen és bármikor összedőlhet egy nagyobb esőzés következtében. Ennek a helyreállítása szintén az épület ezen felének újjáépítését jelentené, amely nagy költségekkel járna, továbbá az épületrész elbontása is jelentős költségekkel járna. Szükséges az építési osztállyal közösen meghatározni a megoldást. Ezek az említett lakások negatívan befolyásolják a lakásgazdálkodást, az önkormányzatnak nem éri meg, nem érdeke megtartani és üzemeltetni őket. A többi lakás elfogadható, lakható állapotban van, a kisebb szükséges munkálatok folyamatosan megvalósulnak.
· A Kft. szúnyogirtási tevékenysége
2013 év nyár folyamán 4 alkalommal végeztünk szúnyogirtást Sellye belterületén. Ehhez önkormányzati támogatást nem kértünk. Ezen kívül bérmunkába irtottunk 1 alkalommal Kákics, Okorág, Marócsa, Drávaiványi, Bogádmindszent, Ózdfalu, Vajszló településeken. A bérmunka bevétele elősegítette Sellye belterületének irtási munkálatainak megfinanszírozását. A szúnyogirtó berendezés megfelelő szakmaisággal használtuk, állapotát megóvtuk, továbbá a megfelelő szakember általi karbantartást is elvégeztettünk rajta a nyári intenzív használat miatt és a hosszú élettartam elérése és állagmegóvása céljából.
· Zöldterület-kezelés (közterület-karbantartás) – karbantartási tevékenység
Sellye belterületén folyamatosan végzünk karbantartási munkálatokat, virágosítás, fásítás folyamatos, elhalt fák kivágása kapacitásunknak megfelelően van ütemezve. A téli időszakot felújított traktorral biztosítottuk síkosság-mentesítés tekintetében.

· TÁMOP-2.4.5-12/3-2012-0020 számú európai uniós projekttel kapcsolatos tevékenysége
A Kft elnyert és 2013 év végéig, 2014 év elejéig megvalósított egy önkormányzati projektet, amelynek célja gyermekbarát környezet kialakítása Sellye közintézményeiben, mely során babasarok került kialakításra Társaságunk által az Egészségügyi Központban, az Önkormányzati Hivatalban, a Könyvtárban, a Gyermekjóléti és Családsegítő Szolgálatnál, az Ormánsági Közösségi Házban. Továbbá kerékpártároló és babakocsi tároló kialakítása valósult meg két helyen (Önkormányzati Hivatal udvarában, Ormánsági Közösségi Háznál). A projekt forrása TÁMOP-2.4.5-12/3-2012-0020 európai uniós pályázat.
Az előző év negatív eredménye után, a tárgyévet érintően, azaz a 2013 évben pozitív eredményt realizált Társaságunk. Köszönhető a Kft KEOP-3.1.3/2F/09-11-2012-0007 projektben történő megfelelő szintű projektmenedzsmenti és alvállalkozói együttműködésének, a startmunka programokban történő aktív szakmai irányító szerepkörnek, az irodabérletek maximális kihasználtságának, a kintlévőségek egy részének realizálásának, egyes kisebb bérmunkáknak. Ezen tevékenységek nagymértékben hozzájárultak a Társaság profit realizálásának, amely az előző éves rossz gazdálkodási helyzetből való kilábalást teszi lehetővé a kft.-nek.

Rövid távú célok:

· stabilizálni a kft gazdálkodási helyzetét, elkerülni működési hiány képződését,

· pénzügyi tartalékot képezni a tárgyévi és következő évi gazdálkodáshoz,

· nagyobb mértékben segíteni az önkormányzati feladatokat, szorosabb együttműködés az önkormányzattal.
Hosszú távú célok:

· bővíteni a kft tevékenységi körét bevételtermelő, nyereséges tevékenységekkel,

· bővíteni a foglalkoztatottak létszámát,

· stabil gazdálkodást biztosítani folyamatosan,
· pályázatokat realizálni a közterület-karbantartás fejlesztésére, és egyéb tevékenységekre.

Szöveges beszámolóhoz csatolásra került a 2013. évi egyszerűsített éves beszámoló és kiegészítő melléklet.

Kérem a testületet az alábbi határozati javaslat elfogadására:

Sellye Város Önkormányzat Képviselő Testülete a Sellye Kommunális Beruházó és Szolgáltató Kft. 2013. évi mérlegbeszámolóját elfogadja.
Felelős: polgármester, ügyvezető
Határidő: azonnal

Sellye, 2014. május 14.










Patkó László

